O divizie a bursei londoneze ar putea ajunge la Bucureşti. Ziarul Financiar citează astăzi surse din piaţa imobiliară care susţin că grupul care administrează London Stock Exchange caută birouri de 6500 de metri pătraţi în Bucureşti.

La Bucureşti ar urma să ajungă circa 500 de posturi. România ar fi fost aleasă în faţa Poloniei şi Bulgariei.

Ar fi un pas în pregătirea Brexitului, care va deveni efectiv în martie anul viitor. Entităţile financiare au nevoie de paşaporatele de tranzacţionare europene pentru a opera pe piaţa comună şi o dată ce Regatul Unit părăseşte blocul european, city-ul londonez nu va mai avea acele drepturi. Bursa face ceea ce fac şi băncile comerciale care îşi transferă o parte din activitate pe continent.

Din păcate, băncile aleg marile centre financiare ale Uuniunii, în special Frankfurt şi Paris, nu Bucureştiul.

Nu este prima informaţie despre apariţia la Bucureşti a London Stock Exchange. Prin decembrie, ministrul pentru mediul de afaceri Ilan Laufer a spus la o televiziune că bursa de la Londra ar urma să vină la Bucureşti. A fost însă o declaraţie fără amănunte.